**Šici olimpiskajā sešiniekā Phjončhanā**

Trešdien sadalītas XXIII Ziemas Olimpisko spēļu medaļas divvietīgo ekipāžu sacensībās kamaniņu sportā. Labākā Latvijas ekipāža ar Andri Šicu un Juri Šicu sastāvā finišēja 6. vietā.

Latvijas Nacionālās kamaniņu sporta izlases galvenais treneris Kaspars Dumpis pēc divvietīgo ekipāžu treniņbraucieniem atzina, ka sarežģītākās trases virāžas mūsu sportistiem joprojām nav izdevies līdz galam saprast, tādēļ ir uztraukums un skaidrība par to, ko darīt trasē, tā arī nav bijusi līdz pat sacensību dienai.

Brāļi pieļāva vairākas kļūdas pirmajā braucienā, pēc kura ierindojās 9. vietā, vairāk kā pusminūti aiz līderiem. Otrajā braucienā pieredzējušie sportisti krietni uzlaboja savu sniegumu, veicot trasi vairāk kā divas sekundes desmitdaļas ātrāk un uzrādot 4. labāko laiku braucienā. Summā tas ļāva apsteigt veselas trīs ekipāžas un noslēgt olimpisko sešinieku.

Čempionu titulu jau otro reizi pēc kārtas ar jaunu Phjončhanas trases rekordu izcīnīja Vācijas duets Tobias Vendls/Tobias Arlts, kuriem brāļi Šici piekāpās par 0.745 sekundēm divu braucienu summā. Sudrabs austriešiem Peteram Penzam/Georgam Fišleram, savukārt bronza pēdējo divu sezonu līderiem un arī galvenajiem favorītiem vāciešiem Toni Egertam/Sašam Benekenam.

Oskars Gudramovičs/Pēteris Kalniņš pieļāva kļūdas pirmajā braucienā, pēc kura ierindojās 17. vietā. Otrajā braucienā sportisti uzrādīja par vairāk kā pussekundi ātrāku laiku, ieņemot 9. vietu braucienā un pakāpjoties uz 14. vietu summā (+1.510).

Pēdējās medaļas kamaniņu sportā šajās Olimpiskajās spēlēs tiks sadalītas ceturtdien, kad norisināsies komandu stafete.

Visu Olimpisko spēļu laiku 24 stundas diennaktī plašāko spēļu translāciju piecos Eurosport kanālos HD kvalitātē iespējams vērot Lattelecom Interaktīvajā TV un lietotnē Shortcut – vienīgajā vietnē Latvijā, kas ļaus spēles vērot mobilajās ierīcēs. Shortcut TV ļauj sekot līdzi spēļu norisei, lai kur arī atrastos – pārbraucienos, viesos, darbā vai jebkur citur Latvijas teritorijā.

Lattelecom Interaktīvajā TV olimpiādi iespējams redzēt piecos Eurosport HD kanālos: Eurosport 1 un Eurosport 2, kas ir iekļauti Oriģinālajā pakā, savukārt īpaši uz olimpiādes laiku veidotie Eurosport 3, Eurosport 4 un Eurosport 5 kanāli ir pieejami Sporta pakā. Shortcut TV pieejami visi pieci Eurosport kanāli – gan pastāvīgie, gan īpaši olimpiādei veidotie.

Kamaniņu sporta programma Olimpiskajās spēlēs (iekavās pēc Latvijas laika):

15. februāris 21:30 - 22:45 komandu stafete (14:30 - 15:45)